Ladarba t-tfassil tas-sistema jkun lest mill-perspettiva kunċettwali u jiġu prodotti r-riżultati elenkati fit-Tabella 1, l-Istadji Importanti 1 u 3 (ara l-Anness I), jibda xogħol aktar fil-fond u jiġu meqjusa aktar aspetti tekniċi fl-ispeċifikazzjonijiet tal-Applikazzjoni u tas-Servizz u fid-dokumenti tal-Ispeċifikazzjoni Teknika tas-Sistema, li huma l-konkretizzazzjoni tal-Argument għall-Vijabbiltà (imħejji matul Fażi 1) u d-Dokument ta’ Viżjoni (imħejji matul Fażi 2). L-ICG se tiġi integrata fil-pjattaforma eżistenti TRACES u għalhekk terġa’ tuża l-biċċa l-kbira tal-ispeċifikazzjonijiet, l-arkitettura, il-messaġġi u l-interfaċċa eżistenti.

C) “Karatteristiċi li ma humiex ewlenin tal-ICG”: karatteristiċi importanti iżda li ma humiex essenzjali;

Fit-tabella ta’ hawn taħt tingħata stima tad-disponibbiltà skont it-trimestru tas-sena.

Deskrizzjoni ġenerali ta’ livell għoli tal-miri ta’ disponibbiltà Kategorija 2022 2023 2024 Q1 Q2 Q3 Q4 Q1 Q2 Q3 Q4 Q1 Q2 Q3 Q4 A – Ewlenija, uża TRACES mill-ġdid B – Ewlenija, żvilupp ġdid C – Mhux karatteristika ewlenija D – Konnessjonijiet esterni

Tabella 1: Ħarsa ġenerali ta’ livell għoli lejn il-miri tad-disponibbiltà

L-isforz bħalissa huwa organizzat fi 8 ħarġiet mill-ewwel trimestru tal-2022 sa sat-tieni trimestru tal-2024, bil-patt u l-kundizzjoni li din l-organizzazzjoni tiġi soġġetta għal irfinar u ottimizzazzjoni aġli kontinwa.

L-ewwel ħarġa (R1) tindirizza prinċipalment l-infrastruttura funzjonali ġenerali (eż. entitajiet ta’ appoġġ, indiċijiet tat-tiftix, data ta’ referenza, utenti, rwoli), iżda tindirizza wkoll il-funzjonalità rilevanti għan-negozju bażiku bħall-ewwel sett limitat ta’ oqsma u l-loġika assoċjata għad-dokumenti tal-ICG u l-ewwel abbozz ta’ dokumenti tal-ICG.

Kif hemm rifless fit-tabella (it-taqsima “konnessjonijiet esterni”), il-ħidma fuq l-integrazzjoni tas-CERTEX għadha ma bdietx (ippjanata li tibda mi-tieni trimestru tal-2023) u se tkun parti sinifikanti mill-funzjonalitajiet ġenerali tal-ICG, li jippermettu skambji ta’ data ma’ sistemi doganali nazzjonali.

Talba għal Bidliet (RfCs)

Filwaqt li l-attivitajiet ta’ żvilupp qed jagħmlu progress u għaddejjin diskussjonijiet interni, ġew identifikati diversi bidliet li għandhom jiġu implimentati fil-BPMs tal-ICG tal-Livell 2 sa Livell 4. Għalhekk, il-BPMs se jiġu aġġornati matul it-tielet trimestru tal-2022 biex jirriflettu l-aktar status reċenti u d-dokument tal-BAC se jiġi aġġornat kif xieraq ukoll, biex jittejjeb b’settijiet ta’ data ġodda (jew każijiet tat-test) għall-fażi tat-test tas-sistema.

Sinerġiji esterni

Matul il-perjodu ta’ rapportar, il-Kummissjoni kienet qed tikkoordina mill-qrib ma’ organizzazzjonijiet internazzjonali, bħall-Kunsill Internazzjonali tal-Mużewijiet (ICOM) biex tiżgura li s-sistema tinkorpora elementi ta’ ġestjoni tar-riskju, b’mod partikolari mil-Listi l-Ħomor tal-ICOM . Barra minn hekk, għodod oħra użati mill-ICOM biex jiġi protett il-wirt kulturali (jiġifieri Object ID , Observatory , eċċ.) ġew esplorati bl-għan li jiġi miġġieled it-traffikar illeċitu.

Fl-istess ħin, fid-dawl tal-isforzi kontinwi lejn id-diġitalizzazzjoni tad-dominju tal-beni kulturali u l-użu ta’ teknoloġiji innovattivi, il-Kummissjoni kienet qed tesplora sinerġiji possibbli ma’ organizzazzjonijiet internazzjonali dwar l-użu possibbli tal-Intelliġenza Artifiċjali (jiġifieri biex jiddeskrivu l-beni kulturali u jidentifikaw dikjarazzjonijiet potenzjalment foloz fid-dikjarazzjonijiet tal-importatur u fl-applikazzjonijiet għal-liċenzji tal-importazzjoni).

Kooperazzjoni bejn id-DĠ TAXUD u d-DĠ SANTE

Teżisti kooperazzjoni estensiva bejn TAXUD u SANTE, billi ż-żewġ Direttorati Ġenerali huma responsabbli għal għadd ta’ politiki li huma relatati mill-qrib. Il-qafas operazzjonali ta’ kooperazzjoni ġie maqbul bejn iż-żewġ partijiet u kompla jittejjeb matul il-perjodu ta’ rapportar permezz ta’ monitoraġġ kontinwu.

Ħidma mal-Grupp tal-Proġett dwar id-“Diġitalizzazzjoni ta’ Beni Kulturali”

Il-Kummissjoni ħolqot Grupp tal-Proġett Doganali dwar id-Diġitalizzazzjoni ta’ Beni Kulturali (titolu preċedenti “Grupp tal-Proġett Doganali dwar l-importazzjoni ta’ beni kulturali” – “PGICG”), li jservi bħala forum ta’ diskussjoni għal esperti mill-amministrazzjonijiet doganali nazzjonali tal-Istati Membri u awtoritajiet (kulturali) kompetenti b’esperjenza fit-twettiq ta’ formalitajiet ta’ liċenzjar fi kwistjonijiet ta’ patrimonju, b’mod partikolari b’mod diġitali. Il-Grupp ipprovda appoġġ fit-tħejjija tal-att ta’ implimentazzjoni, u qiegħed jgħin lis-servizzi tal-Kummissjoni fid-definizzjoni tal-parametri u l-elaborazzjoni tal-kriterji għall-ispeċifikazzjonijiet funzjonali tas-sistema ICG.

Il-Grupp tal-Proġett huwa magħmul minn delegati minn 14-il Stat Membru (AT, BE, BG, GR, ES, LV, PT, RO, DE, NL, IT, FR, HU u DK) u sal-lum iltaqa’ 14-il darba (5 matul il-perjodu ta’ rapportar 29.6.2021 - 28.6.2022).

Matul dan il-perjodu ta’ rapportar, il-Grupp tal-Proġett primarjament eżamina u ddiskuta l-kwistjonijiet li ġejjin: